مَتّیٰ 10
10-نجی باب
عیسی اُن ایکی شَگیردینی سایلایار
مَرقُس 3:13-19؛ لوقا 6:12-16
1عیسی اُن ایکی شَگیردینی یانینا چاغیریپ، اُلارا آرخو-جینلاری کُوماغا، هِر هیلی دِرتلِره و مِریضچیلیکلِره شِفا بِرمَگه ایختییار بِردی. 2شُل اُن ایکی رِسولینگ آدلاری شولاردیر: بیرینجیسی پِطرُس لاقابی شمعون هِم اُنونگ دُغانی آندرِیاس، زِبِدینینگ اُغولّاری یعقوب بیلِن یوحنا، 3فیلیپُس، بارتولما، توما، مالییات آلیانچی مَتّیٰ، حَلفینینگ اُغلی یعقوب، تِدّی، 4قایراتلی شمعون، عیسی خایینلیق اِدیَن یهودا اِسخریوطی.
5عیسی بو اُن ایکی شَگیرتلِره شِیله تابشیریق بِریپ، اُلاری خالقینگ آراسینا یُلّادی: «بیگانه میلِّتلِرینگ آراسینا گیتمَنگ، سامِرهلیلِرینگ شَهرلِرینینگ هیچ بیرینه گیرمَنگ. 6مونگا دِرِک ییتِن قُیونلارا مِنگزِیَن اسرائیل خالقینینگ آراسینا بارینگ. 7باران هِر بیر یِرینگیزده آسمانینگ پاتیشاهلیغینینگ قُلایلاندیغینی واغیظ اِدینگ. 8مِریضلِری شِفا بِرینگ، جُزامیلاری پَک اِدینگ، اُلولِری دیرِلدینگ، جینلاری چیقارینگ. موغت آلدینگیز، موغت بِرینگ. 9قوشاغینگیزدا قیزیل، کوموش، میس، هیچ بیر پول بُلماسین. 10یُل اوچین نه تُربا، نه-ده آرتیقماچ کُینِک، نه کُووش، نه-ده تایاق آلینگ. ایشچی اُز نِصیبینه میناسیپدیر. 11هایسی شَهره، هایسی اُبا بارسانگیز، اُل یِرده اُزونگیزه میناسیپ آدامی گُزلَپ تاپیپ، قایدیانچانگیز شُل یِرده بُلونگ. 12اُیه گیرِنینگیزده، اُیدَکیلِره ساغ-سالاماتلیق دیلَپ، سالام بِرینگ. 13اُیدَکیلِر مونگا میناسیپ بُلسالار، دیلَن سالاماتلیغینگیز اُلارینگ اوستونه اینِر، اِمّا میناسیپ بُلماسالار، بو اُزونگیزه اُورولیپ گِلِر. 14کیم سیزی قابول اِتمِسه، سیزی دینگلِمِسه، اُل اُیدِن یا-دا شَهردِن چیقیپ باریارقانگیز، آیاقلارینگیزینگ تُزونی قاقینگ. 15سیزه دُغروسینی آیدیارین: قیامات گونی اُل شَهرینگ یاغدایی سُدوم بیلِن غامورا شَهرلِرینینگ یاغداییندان-دا خاص بِتِر بُلار.
گِلجِک قینچیلیقلار
مَرقُس 13:9-13؛ لوقا 21:12-17
16«سِرِدینگ، مِن سیزی قورتلارینگ آراسینا قُیونلار یالی یُلّایارین. شُنونگ اوچین ییلان یالی زِرِنگ، کِپدِری کیمین سادا بُلونگ. 17آداملاردان خابارلی بُلونگ! اُلار سیزی مَحکِمهلِره تابشیرارلار، کِنیسهلِرینده قامچیلاپ یِنجِرلِر. 18مِن سِبَپلی سیزی حُکومدارلارینگ، پاتیشاهلارینگ حوضورینا اِلتِرلِر، سیز بُلسا اُلارینگ و بیگانه میلِّتلِرینگ اُوونده شاهاتلیق اِدِرسینگیز. 19یُنه اُلار سیزی اِلتیپ تابشیرانلاریندا، سیز نَدیپ و نَمه سُزلِجِکدیگینگیزی قایغی اِتمَنگ. سیزه نَمه آیتمالیدیغینگیز شُل واقتینگ اُزونده بِرلِر. 20شُندا کِپلِیَن سیزینگ اُزونگیز دَل-ده، اُندا آتانگیزینگ روحی سیزینگ دیلینگیزدَه کِپلَر.
21«دُغان دُغانینی، آتا فِرزِنتینی اُلومه تابشیرار، فِرزِنتلِر هِم اِنه-آتالارینا قارشی چیقیپ، اُلاری اُلدوردِرلِر. 22مِنینگ آدیم سِبَپلی هِمّهلِر سیزدِن ییگرِنِرلِر، اِمّا آخیرنا چِنلی جیدان نِجات تاپار. 23سیزی بیر شَهرده اِذیِت بِرسِلِر، بِیلِکیسینه قاچینگ. سیزه دُغروسینی آیدیارین، اینسان اُغلی گِلیَنچَه، سیز اسرائیلینگ هِمّه شَهرلِرینه آیلانیپ چیقیپ بیلمِرسینگیز.
24«شَگیرت اُز موغالّیمیندان، قول اُز آقاسیندان یُقاری دَلدیر. 25شَگیرت اُز موغالّیمی یالی، قول اُز آقاسی یالی یاشاماغا راضی بُلمالیدیر. اِگِر اُی اِیهسینه بِعِلزِبول+ دییَن بُلسالار، اُندا اُنونگ ایچِریسیندَکیلِره اُندان هِم بِتِر زات دییمِزلِرمی!
کیمدِن قُرقمالی؟
لوقا 12:2-7
26«شُنونگ اوچین هیچ کیمدِن قُرقمانگ. یاپیق بُلوپ، اوستو آچیلماجاق، گوزگین بُلوپ، بیلینمِجِک زات یُقدور. 27قارانگقیلیقدا سیزه نَمه آیتسام، شُنی یاغتیلیقدا آیدینگ. قولاغینگیزا آیدانیمی تاملارینگ اوستوندِن اِعلان اِدینگ. 28بِدِنی اُلدوریَن، جانی بُلسا اُلدوریپ بیلمِیَنلِردِن قُرقمانگ. قُووسی، بِدِنی و جانی هِم دُوزاخدا یُق اِتمَگه گویجی یِتیَن خودایدان قُرقونگ. 29ایکی سِرچه بیر سِکّه ساتیلمایارمی؟ مونگا باقمازدان، آتانگیزدان اِجازاسیز اُلارینگ بیری-ده یِره قاچیان دَلدیر. 30سیزینگ باشینگیزداقی ساچینگیز هِم باری ساناغیلیدیر. 31شونلوقدا، قُرقمانگ، سیز سِرچهلِردِن خاص اَهمییِتلیسینگیز.
32«کیم مِنی اینسانلارینگ اُوونده ایقرار اِتسه، مِن هِم اُنی آسمانداقی آتامینگ اُوونده ایقرار اِدِرین. 33کیم مِنی اینسانلارینگ اُوونده اینکَر اِتسه، مِن هِم اُنی آسمانداقی آتامینگ اُوونده اینکَر اِدِرین.
پاراحاتلیق دَل-ده، قیلیچ گِتیردیم
لوقا 12:8-9، 51-53؛ 14:26-27
34«مِنی یِر یوزونه پاراحاتلیق گِتیرمَگه گِلِندیر دیییپ گومَن اِتمَنگ. مِن پاراحاتلیق دَل-ده، قیلیچ گِتیرمَگه گِلدیم. 35- مِن اُغلی آتاسیندان، قیزی اِنهسیندِن، گِلنی قایین اِنهسیندِن آییرماغا گِلِندیرین. 36آدامینگ دوشمانی اُز ایچِریسیندَکیلِر بُلار.
37«آتاسینی، اِنهسینی مِندِن کَن سُیِن مانگا میناسیپ دَلدیر. اُغلونی، قیزینی مِندِن کَن سُیِن مانگا میناسیپ دَلدیر. 38اُز صلیبینی آلیپ، مِنینگ ایزیما دوشمِدیک هِم مانگا میناسیپ دَلدیر. 39هِر کیم جانینی قُران اُنی ییتیرِر. مِنینگ اوچین جانینی ییتیرِن اُنی قُرار.
40«سیزی قابول اِدِن مِنی قابول اِدِر، مِنی قابول اِدِن هِم مِنی ایبِرِنی قابول اِدِر. 41کیم بیرینی نِبی بُلاندیغی اوچین قابول اِتسه، نِبیلیگینگ سیلاغینی آلار. بیر دُغری آدامی دُغرولیغی اوچین قابول اِدِن دُغری آدامینگ سیلاغینی آلار. 42کیم مِنینگ شَگیردیمینگ حُرماتی اوچین، بو کیچی حاساپلانیانلارینگ بیرینه یِکه بیر کَسه سُووق سو بِرسه-ده، سیزه دُغروسینی آیدیارین، اُل آصلا سیلاغسیز قالماز.»
knc_Arab kas_Arab azb_Arab knc_Arab azb_Arab azb_Arab azb_Arab knc_Arab azb_Arab azb_Arab azb_Arab prs_Arab urd_Arab azb_Arab pes_Arab azb_Arab urd_Arab azb_Arab azb_Arab azb_Arab